Document ID: 32010R1126

REGULAMENTUL (UE) NR. 1126/2010 AL COMISIEI
din 3 decembrie 2010
de modificare a Regulamentului (CE) nr. 1547/2007 în ceea ce privește prelungirea perioadei de tranziție pentru excluderea Republicii Capului Verde de pe lista țărilor beneficiare ale regimului special în favoarea țărilor cel mai puțin dezvoltate
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 732/2008 al Consiliului din 22 iulie 2008 de aplicare a unui sistem de preferințe tarifare generalizate pentru perioada cuprinsă între 1 ianuarie 2009 și 31 decembrie 2011 și de modificare a Regulamentelor (CE) nr. 552/97 și (CE) nr. 1933/2006 și a Regulamentelor (CE) nr. 1100/2006 și (CE) nr. 964/2007 (1) ale Comisiei, în special articolul 11 alineatul (8),
întrucât:
(1)
Republica Capului Verde (denumită în continuare „Capul Verde”) este beneficiară a regimului special în favoarea țărilor cel mai puțin dezvoltate (cunoscut de asemenea drept sistemul „Totul în afară de arme”, EBA), în cadrul sistemului de preferințe tarifare generalizate al Uniunii.
(2)
Articolul 11 alineatul (8) din Regulamentul (CE) nr. 732/2008 prevede excluderea unei țări din regimul special pentru țările cel mai puțin dezvoltate, atunci când țara respectivă este exclusă de către Organizația Națiunilor Unite de pe lista țărilor cel mai puțin dezvoltate. Acest articol prevede, de asemenea, stabilirea unei perioade de tranziție de cel puțin trei ani înainte ca excluderea să își producă efectele.
(3)
Capul Verde a fost exclus de către Organizația Națiunilor Unite de pe lista țărilor cel mai puțin dezvoltate, începând cu 1 ianuarie 2008 (2).
(4)
Regulamentul (CE) nr. 1547/2007 al Comisiei (3) prevede excluderea Capului Verde de pe lista beneficiarilor regimului special în favoarea țărilor cel mai puțin dezvoltate, începând cu 1 ianuarie 2011, după expirarea unei perioade de tranziție de trei ani.
(5)
Survenind într-o perioadă de criză economică, perioada de tranziție acordată prin Regulamentul (CE) nr. 1547/2007, a fost marcată de volumele în scădere ale tranzacțiilor comerciale, care au îngreunat eforturile Capului Verde de diversificare economică. În consecință, această perioadă de tranziție nu a fost suficientă pentru depășirea de către Capul Verde a dependenței excesive de un sector principal de export și pentru atenuarea, în acest mod, a potențialelor efecte defavorabile ale excluderii din sistemul EBA. Perioada respectivă trebuie, prin urmare, extinsă până la 1 ianuarie 2012.
(6)
Măsurile prevăzute în prezentul regulament sunt conforme cu avizul Comitetului pentru preferințe generalizate,
ADOPTĂ PREZENTUL REGULAMENT:
Articolul 1
Articolul 1 din Regulamentul (CE) nr. 1547/2007 se înlocuiește cu următorul text:
„Articolul 1
Republica Capului Verde este exclusă de pe lista beneficiarilor regimului special pentru țările cel mai puțin dezvoltate din anexa I la Regulamentul (CE) nr. 732/2008, de la data de 1 ianuarie 2012.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 3 decembrie 2010.

Labels: 3
19
18